“ครม.” จัดสรรงบกลาง 2.7 พันลบ. ปรับปรุงถนน เพิ่มความปลอดภัย-ดันราคายาง สร้างรายได้เกษตรกร
ที่ประชุม “ครม.” สัญจร จ.ระยอง จัดสรรงบกลาง 2.7 พันลบ. ปรับปรุงความปลอดภัยทางถนน-ช่วยยกระดับยางพารา สร้างรายได้ให้ชาวสวนยาง
ที่ประชุม “ครม.” สัญจร จ.ระยอง จัดสรรงบกลาง 2.7 พันลบ. ปรับปรุงความปลอดภัยทางถนน-ช่วยยกระดับยางพารา สร้างรายได้ให้ชาวสวนยาง
25 ส.ค. 2563

น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ที่ประชุมคณะรัฐมนตรีนอกสถานที่อย่างเป็นทางการ (ครม.สัญจร) วันนี้ (25 ส.ค.63) อนุมัติการจัดสรรงบประมาณรายจ่าย ประจำปี 2563 งบกลาง รายการเงินสำรองจ่ายเพื่อกรณีฉุกเฉินหรือจำเป็น วงเงิน 2,771 ล้านบาท เพื่อปรับปรุงความปลอดภัยทางถนนตามที่กระทรวงคมนาคมเสนอ ประกอบด้วย กรมทางหลวง 1,719 ล้านบาท และกรมทางหลวงชนบท 1,052 ล้านบาท
โดยกระทรวงคมนาคมระบุว่า นอกจากจะช่วยสร้างความปลอดภัยทางถนนแล้วยังจะเป็นการช่วยยกระดับราคายางพารา เพิ่มรายได้ให้เกษตรกรชาวสวนยางพารา และระบายผลผลิตยางพาราได้อย่างเป็นรูปธรรม ทั้งนี้ในส่วนของกรมทางหลวงและกรมทางหลวงชนบทจะใช้งบประมาณที่ได้รับอนุมัติในครั้งนี้เพื่อดำเนินโครงการก่อสร้างกำแพงคอนกรีตหุ้มด้วยแผ่นยางธรรมชาติ (RFB) และโครงการติดตั้งหลักนำทางยางธรรมชาติ (RGP) ในระยะที่ 1